Émile Lahoud
Émile Lahoud, f. 12.1.1936, libanesisk officer og politiker, præsident 1998-2007. Lahoud, der er maronistisk kristen, blev 1989 øverstkommanderende for den libanesiske hær 1989-98, og 1998 valgtes han til landets præsident. Lahoud regnes for prosyrisk, og efter syrisk pres fik han i 2004 udvidet sin periode med tre år. Da denne periode udløb i november 2007 trådte han tilbage; embedet stod herefter tomt indtil maj 2008, hvor Michel Sleiman blev udpeget til hans efterfølger. Se også Libanon (historie).